containment-politikk
Store norske leksikon,Samfunn,Samfunnsfag,Statsvitenskap,Internasjonal politikk
Containment-politikk var den utenrikspolitikken som ble ført av USA i årene etter 1947, og som gikk ut på «å demme opp og holde tilbake» den kommunistiske innflytelsen i verden. Politikken ble utviklet av George Kennan, som da var diplomat i Moskva.
Ifølge Kennan var den sovjetiske marxismen en ekspansiv ideologi som utelukket fredelig sameksistens med USA. USAs muligheter for å hindre sovjetisk ekspansjon bestod derfor i en tålmodig og besluttsom oppdemningspolitikk (containment). Denne strategien så Kennan først og fremst som en ikke-militær strategi med vestmaktenes økonomiske ressurser som hovedvåpen.Gjennom containment-politikken skulle Sovjetunionen holdes i karantene inntil de politiske og sosiale forholdene var endret innenfra. Både Trumandoktrinen, Marshallplanen og Atlanterhavspakten er eksempler på gjennomføringen av containment-politikken. Les mer i Store norske leksikon den kalde krigen USAs historie